  Майя Бывальцева Удмуртиын уж дуразы вӧсь луыса суй-пыдзыя сӧсыр кылем куать адями Россиысь мерлыко утетъя фондлэсь машина басьтӥз. Со сярысь удысэтлэн элькунъя ёзэтэзлэн пресс-службаез ивортӥз. Киосын валтыны тупатэм автомобилез дунтэк сёто. Со сяна, Фонд кизер эстӥськонлы но кӧня ке коньдон висъя, машинаез рос-прос тупатъям понна сизьым арлы одӥг пол солэн дунызлэсь 30 процентсэ берыктэ. Котькуд сизьым арлы быдэ «корт валэз» выленыз вошто, медико-санитарной экспертиза солэсь кулэлыксэ зэматэ ке. Кыӵе маркаез луоз машиналэн, федерал кат куремъя аукцион ортчытыса пумкылъян куто. Али кулэяськисьёслы Lada Granta висъяло Сӥзьыл Удмуртиын эшшо одӥг муртлы машина сётозы. Со сяна, одӥгезлы ас кужыменыз басьтэм автомобиль понна компенсация тыризы ни. 2019-тӥ арын Удмуртиын 11 адямилы машина сётӥзы, со понна 5 миллион манетлэсь трос коньдон висъязы. Пусъём, автомобиль басьтон понна медико-социальной экспертизая ужъюртлэсь дэмлан одно ик кулэ, эшшо адямилэн машинаез нуллыны быгатонлыкез мед луоз. Нимысьтыз тупатэм транспортэз сётыны эм мугъёс пӧлын валтӥсь инты басьтэ опорно-двигательной аппаратлэн сӧриськемез. Ватсалом, сӧсырмем мурт ачиз котькыӵе машина басьтыны быгатэ, Фонд кун контрактэн пусъем автомобильлэн дуныз мында коньдонэз берыктоз.  Тегъёс: Ижкар Удмуртия сӧсыръёс автомашинаос  